Sarajevo, 18. 7. 2025. godine

MEDIJIMA

**PRIOPĆENJE ZA MEDIJE**

**Članstvo BiH u EU podržava 69,9 % građana BiH**

Direkcija za europske integracije provela je u lipnju 2025. godine istraživanje javnog mišljenja o podršci pristupanju Bosne i Hercegovine u Europsku uniju i o temama u svezi europskih integracija koje interesiraju građane. Istraživanje je provedeno CATI metodom, na uzorku od 1.200 ispitanika, koji je reprezentativan na razini cijele države.

U slučaju raspisivanja referenduma za ulazak Bosne i Hercegovine u Europsku uniju bi glasalo 69,9 % građana BiH, odnosno sedam od 10 građana. Ulazak u Europsku uniju bi podržalo 82,9% ispitanika u Federaciji BiH, u Republici Srpskoj 46,1% te u Brčko distriktu 71,3%. U odnosu na prošlu godinu, procenat podrške ispitanika je manji za 1,3%.

Glavni razlozi zašto građani podržavaju ulazak Bosne i Hercegovine u Europsku uniju su sloboda kretanja ljudi, robe i kapitala (31,4%), mir i politička stabilnost (29,1%), poštivanje zakona (28,9%) te poboljšanje infrastrukture (8,8%).

Najvažniji razlog među ispitanicima koji ne podržavaju ulazak Bosne i Hercegovine u Europsku uniju su veći troškovi života i porezi (36,6%), a potom slijede gubitak raznolikosti (20,2%), iseljavanje stanovništva (17%), prevelika centralizacija (9,1%) te povećanje birokracije (8,4%).

Prema mišljenju građana, Europska unija je zainteresirana za pristupanje Bosne i Hercegovine u najvećoj mjeri zbog prirodnih resursa (38,1%), osiguranja mira i stabilnosti (20,1%) te širenja europskog tržišta (19,8).

Svaki drugi ispitanik, odnosno njih 43,4%, smatra da je borba protiv korupcije najvažnija reforma za unapređenje svakodnevnog života, a potom slijede reforma sudova i tužiteljstava (18,4%), smanjenje poreznih opterećenja na rad i uklanjanje prepreka zapošljavanju (14,9%), te reforma socijalnog sustava (14,2%).

Građani, njih 30,9%, kao najveću prepreku integraciji Bosne i Hercegovine u Europsku uniju vide politizaciju procesa integriranja, a zatim slijede nespremnost na promjene (25,6%), te objektivne prepreke (14,5%).

Najveći broj ispitanika, njih 34%, smatra da će Bosna i Hercegovina ući u Europsku uniju za najviše 10 godina, a 51,5% građana smatra da europski put Bosne i Hercegovine nema alternativu.

Ukupno 42,4% ispitanika smatra da će najviše koristi od ulaska BiH u EU imati mladi, dok 18,9 % smatra da će imati političari, a 10,4% ispitanih da će to biti studenti.

Većina građana (58,4%) prepoznalo je Europsku uniju kao najvećeg donatora sredstava Bosni i Hercegovini.

Ispitanici u najvećem procentu (45,5%) smatraju da će EU učvrstiti unutarnje odnose i nastaviti s proširenjem.

Istraživanje javnog mišljenja o stavovima građana o članstvu u EU i procesu integracije u Europsku uniju objavljeno je na web stranici Direkcije <https://www.dei.gov.ba/bs/istrazivanja-javnog-mnijenja>.

Direkcija za europske integracije